บิ๊กตู่ ปล่อยลูกปู 10 ล้านตัวคืนทะเล เปรียบเป็นพ่อปู ขอให้เดินตาม
บิ๊กตู่ ปล่อยลูกปู 10 ล้านตัวคืนทะเล เปรียบตัวเองเป็นพ่อปู ให้เดินตาม อย่าเดินเหมือนแม่ปู เลี้ยวไปเลี้ยวมา บอกมีคนสนับสนุนเป็นนายกฯ ต่อจำนวนมาก แต่ย้ำคำเดิมดูที่ รธน. วันนี้ ยังไม่ตัดสินใจอยู่พรรคไหน,เมื่อเวลา 14.30 น. วันที่ 21 ส.ค. ภายหลังเสร็จสิ้นการประชุม ครม.สัญจร นายกฯ พร้อมด้วย พล.อ.ฉัตรชัย สาริกัลยะ รองนายกรัฐมนตรี พล.อ.อนุพงษ์ เผ่าจินดา รมว.มหาดไทย เดินทางมายังธนาคารปูชายหาดพระจอมเกล้า (สจล.) วิทยาเขตชุมพรเขตรอุดมศักดิ์ ต.ชุมโค อ.ปะทิว จ.ชุมพร เพื่อร่วมกิจกรรมปล่อยลูกปูม้า จำนวน 10 ล้านตัว คืนสู่ทะเล ในการอนุรักษ์ทรัพยากรทางทะเล,โดยนายกฯ กล่าวว่า การปล่อยลูกปูลงสู่ทะเล ต้องสร้างความคุ้นเคยให้กับลูกปูก่อน ไม่ใช่ปล่อยลงไปแล้วงง เพราะไม่รู้จักหิน ไม่รู้จักปะการัง แบบนี้ไม่รอด จากนั้นผู้สื่อข่าวรายงานว่า นายกฯ ได้หยอกล้อกับเด็กๆ ในชุมชนที่มาร่วมกิจกรรมว่า กินปูกันหรือไม่ เบื่อปูกันหรือยัง กินกันบ่อยแล้วซิ แสดงว่าเบื่อปูกันแล้วใช่มั้ย และหลังปล่อยปู พล.อ.ประยุทธ์ กล่าวด้วยว่า ผมก็เปรียบเหมือนพ่อปู ขอให้เดินตามพ่อปูต่อไป เพราะการเดินตามแม่ปูมันจะเลี้ยวไปเลี้ยวมานะ,จากนั้น พล.อ.ประยุทธ์ กล่าวกับประชาชน 300 คนที่มาต้อนรับว่า การเกษตรหลายอย่างราคาตก โดยเฉพาะยางพาราและปาล์มน้ำมัน จึงต้องคำนึงถึงการตลาด ขอเงินจากรัฐบาลเพิ่มประเทศจะล้มละลาย เหมือนกับประชานิยมที่ใช้เงินจำนวนมาก ส่วนประชาธิปไตยไม่ใช่การบอกว่า จะให้หรือเสนอ ต้องดูงบฯ ประเทศด้วย เรื่องทุจริตก็ต้องว่ากันตามกระบวนการ ไม่ใช่โจมตีทุกอย่างจนเละไปหมด เจอคนไม่ดีพร้อมปลดออก อย่างที่เคยปลดออกหลายคนแล้ว หากมีหลักฐาน วันนี้ราคาข้าวหอมมะลิสูงถึง 20,000 บาทต่อตัน ทั้งที่ไม่เคยสูงแบบนี้มาก่อน ต่างจากที่ผ่านมา 15,000 บาทต่อตันทุกพันธ์ุข้าว จนเกิดเป็นคดีความตามมา ยืนยันเรื่องคดีไม่ได้รังแกใครตามกระบวนการ ดังนั้นอย่าเชื่อใครกล่าวหาว่า รัฐบาลนี้มีอำนาจพิเศษ เพราะยิ่งมีอำนาจยิ่งต้องระวัง ส่วนเลือกตั้งวันหน้าอย่าให้เหมือนเดิม คนไทยเป็นระบบอุปถัมภ์แบบเครือญาติ เช่น นักการเมืองไปร่วมงานบุญช่วยใส่ซอง จัดพวงหรีดงานศพก็เห็นใจเขาแล้ว ควรดูนโยบายพรรคมากกว่า ยืนยันว่า ขณะนี้ยังไม่ได้ตัดสินใจว่าจะอยู่พรรคไหน แต่ก็มีคนสนับสนุนตนจำนวนมาก โดยสนับสนุนให้อยู่นานๆ ที่สุด แล้วจะอยู่อย่างไรยังไม่ทราบ,จากนั้น พล.อ.ประยุทธ์ ได้ชูมือทำสัญลักษณ์ไอเลิฟยู โดยมีประชาชนปรบมือให้กำลังใจ และตะโกน รักลุงตู่ ก่อนที่ พล.อ.ประยุทธ์ จะกล่าวขอบคุณ และขอให้ทุกคนคิดยาวๆ เพื่อบ้านเมือง ยืนยันว่าไม่มีผลประโยชน์ใดๆ แม้จะเข้ามาด้วยวิธีการพิเศษ แต่มาเพื่อแก้ปัญหาให้ทุกคน ที่ทำงาน 4 ปีนี้ ถือว่าทำได้มากกว่ารัฐบาลอื่นด้วยซ้ำ และขอให้สัญญาว่าจะไม่ทะเลาะกันอีก ขอให้ทุกคนปรองดอง อย่าให้ใครชวนขึ้นรถไปประท้วงเหมือนที่ผ่านมา แล้วเกิดคดีความขึ้นมาอีก และไม่มีอีกแล้วที่เมื่อได้รับผลกระทบจากการชุมนุมแล้วจะได้รับเงินเยียวยาจากรัฐบาล 7.5 ล้าน ทั้งนี้ ยังมีคดีกันอยู่ ทำแบบนี้ไม่โดนวันนี้ก็จะโดนวันหน้า กฎหมายคือกฎหมาย ตนไม่เคยสั่งให้เรื่องนี้เป็นคดีพิเศษ,ผู้สื่อข่าวรายงานว่า ระหว่างนายกฯ เดินมาทักทายประชาชน ปรากฏว่า น.ส.บุญเรือง สุขขัง อายุ 63 ปี ร้องไห้จนตัวสั่น พยายามเข้ากราบนายกฯ เพื่อขอให้ช่วยเหลือ แต่จังหวะนั้นเจ้าหน้าที่ได้เข้าประชิดตัวก่อน และรับเรื่อง โดยหญิงดังกล่าวแจ้งว่า มาขอให้นายกฯ ช่วย เนื่องจากปี 57 กรมชลประทานนำที่ดินของตน จำนวน 9 ไร่ ที่บ้านในรัก หมู่ 4 ต.หินแก้ว อ.ท่าแซะ จ.ชุมพร ไปทำฝายน้ำล้น ซึ่งตนยกให้โดยไม่ขอรับเงินเวนคืน 4 ไร่ แต่อีก 5 ไร่ ขออยู่อาศัยทำกิน แต่ทางกรมชลประทานไม่ยอม จึงรู้สึกหมดหนทาง ไม่รู้จะไปร้องเรียนที่ไหน ขณะที่ พล.อ.อนุพงษ์ เผ่าจินดา รมว.มหาดไทย ซึ่งได้รับทราบเรื่องดังกล่าว ได้สั่งการเบื้องต้นให้กรมชลประทานเร่งแก้ปัญหา พร้อมกำชับว่า ถ้าเป็นที่ดินมีโฉนดและเจ้าของที่ไม่ยอม กรมชลประทานทำแบบนั้นถือว่าผิด เจ้าของที่สามารถฟ้องร้องดำเนินคดีได้เลย,ต่อมา เวลา 15.40 น. นายกฯ และคณะ เดินทางมาเยี่ยมชมการดำเนินงานของวิสาหกิจชุมชนแปรรูปผลผลิตทางการเกษตร ต.ทะเลทรัพย์ อ.ปะทิว จ.ชุมพร เยี่ยมการแปรรูปสินค้าการเกษตร จากนั้นได้กล่าวกับเด็กนักเรียนและประชาชนที่มาต้อนรับกว่า 200 คนว่า วันนี้รัฐบาลไม่ได้ทำให้คนใต้รักรัฐบาล หรือรักตน แต่ทำเพื่อให้เกิดความเชื่อมโยง ลดความเหลื่อมล้ำ กระจายรายได้ วันนี้รู้สึกดีที่มาเพราะพูดแล้วเห็นแววตาประชาชนเข้าใจ ส่วนใครชอบหรือไม่ชอบตนไม่เป็นไร แต่เวลารัฐบาลใหม่ อย่าไปเลือกคนที่ให้โน่นให้นี่ ให้ราคาข้าวเท่านี้ ราคายางเท่านี้ พูดอย่างนั้นพูดด้วยปากได้ แต่จะมีคดีตามมาอีกเยอะ เห็นไหมเกิดขึ้นมาแล้ว,จากนั้นผู้สื่อข่าวรายงานว่า ช่วงท้ายได้มีชาวบ้านลุกขึ้นตะโกนว่า ผมขอให้ท่านเป็นนายกฯ คนต่อไปนานๆ ทำ พล.อ.ประยุทธ์ ยิ้มพร้อมกล่าวว่า เอาอีกแล้ว หาเรื่องให้โดนด่าอีกแล้ว ไปดูก็แล้วกันในรัฐธรรมนูญ ผมจะอยู่ไม่อยู่ก็ตามรัฐธรรมนูญ โดยที่ชาวบ้านคนเดิมว่า อยากให้นายกฯ อยู่ต่อ เพราะช่วยเหลือคนยากจน มีบัตรสวัสดิการแห่งรัฐ ปราบผู้มีอิทธิพล ชาว อ.ปะทิว รักนายกฯ ทุกคน โดย พล.อ.ประยุทธ์ กล่าวตอบว่า ขอบคุณในความปรารถนาดี,ทั้งนี้ ผู้สื่อข่าวรายงานว่า เป็นที่น่าสังเกตว่า นายกรัฐมนตรีและคณะทำงานต่างสวมเสื้อโปโลสีน้ำเงิน โดยที่อกข้างซ้ายปักข้อความว่า เพื่อชาติ ศาสน์ กษัตริย์ และประชาชน ด้านหลังเสื้อสกรีนแผนที่ประเทศไทย ลายธงชาติไทย พร้อมข้อความ ไทยนิยมยั่งยืน
บิ๊กตู่ปล่อยลูกปู 10 ล้านตัวคืนทะเล เปรียบตัวเองเป็นพ่อปู ให้เดินตาม อย่าเดินเหมือนแม่ปู เลี้ยวไปเลี้ยวมา บอกมีคนสนับสนุนเป็นนายกฯ ต่อจำนวนมาก แต่ย้ำคำเดิมดูที่ รธน. วันนี้ ยังไม่ตัดสินใจ
สนับสนุนบิ๊กตู่,เลือกตั้ง,นายกฯไม่ตัดสินใจอยู่พรรคไหน,บิ๊กตู่,ประยุทธ์ จันทร์โอชา,ข่าวทั่วไป